Document ID: 32008R1222

NEUVOSTON ASETUS (EY) N:o 1222/2008,
annettu 1 päivänä joulukuuta 2008,
asetuksen (EY) N:o 40/2008 muuttamisesta Intian valtameren tonnikalakomissiossa hyväksyttyjen hoitotoimenpiteiden osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 20 artiklan,
ottaa huomioon komission ehdotuksen,
sekä katsoo seuraavaa:
(1)
Neuvoston asetuksessa (EY) N:o 40/2008 (2) vahvistetaan yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuudet ja niihin liittyvät edellytykset vuodeksi 2008.
(2)
Intian valtameren tonnikalakomissio (IOTC) hyväksyi vuosikokouksissaan 2006 ja 2007 joukon hoito- ja valvontatoimenpiteitä, jotka koskivat trooppisia tonnikaloja sekä miekkakalaa ja valkotonnikalaa pyytävien alusten kalastuskapasiteetin rajoittamista. Toimenpiteet on saatettu osaksi yhteisön lainsäädäntöä asetuksella (EY) N:o 40/2008.
(3)
Jotta voitaisiin taata laajalti vaeltavien kalakantojen kestävä hyödyntäminen Intian valtamerellä ja ottaa huomioon historialliset kalastustavat sekä laajalti vaeltavia kalakantoja kalastavien yhteisön alusten aktiivinen läsnäolo IOTC-alueella viitevuosina 2006 ja 2007, olisi vahvistettava kokonaispituudeltaan vähintään 24 metriä olevien ja trooppisia tonnikaloja pyytävien yhteisön alusten määrä, kokonaispituudeltaan alle 24 metriä olevien ja talousvyöhykkeen ulkopuolella toimivien trooppisia tonnikaloja pyytävien yhteisön alusten määrä sekä miekkakalaa ja valkotonnikalaa pyytävien yhteisön alusten määrä, minkä lisäksi olisi vahvistettava tätä vastaava kapasiteetti bruttovetoisuutena ja kapasiteetin jakautuminen kyseessä olevien jäsenvaltioiden kesken.
(4)
Sen vuoksi asetusta (EY) N:o 40/2008 olisi muutettava,
ON ANTANUT TÄMÄN ASETUKSEN:
1 artikla
Asetuksen (EY) N:o 40/2008 muuttaminen
Korvataan asetuksen (EY) N:o 40/2008 72 ja 73 artikla seuraavasti:
”72 artikla
Trooppisia tonnikaloja pyytävien alusten kalastuskapasiteetin rajoittaminen
1. Trooppisia tonnikaloja pyytävien yhteisön alusten enimmäismäärä IOTC-alueella ja sitä vastaava kapasiteetti bruttovetoisuutena (GT) ilmaistuna ovat seuraavat:
Jäsenvaltio
Alusten enimmäismäärä
Kapasiteetti (GT)
Espanja
22
61 400
Ranska
21
31 467
Italia
1
2 137
2. Sen estämättä, mitä 1 kohdassa säädetään, jäsenvaltiot voivat muuttaa alusten lukumäärää pyydystyypeittäin, jos ne voivat osoittaa komissiolle, ettei alusten lukumäärän muutos pyydystyypeittäin johda kyseisten kalakantojen pyyntiponnistuksen lisääntymiseen.
3. Jäsenvaltioiden on varmistettava, että jos niiden laivastoon ehdotetaan kapasiteetin siirtoa, siirrettävät alukset kuuluvat IOTC:n alusrekisteriin tai muiden alueellisten tonnikalan kalastusjärjestöjen alusrekisteriin. Alueellisten kalastuksenhoitojärjestöjen laitonta, ilmoittamatonta ja sääntelemätöntä kalastusta harjoittavien alusten (IUU-alukset) luetteloon kirjattuja aluksia ei saa siirtää.
4. Edellä 1 kohdassa tarkoitetut yhteisön alukset saavat pyytää myös miekkakalaa ja valkotonnikalaa IOTC-alueella.
5. IOTC:lle jätettyjen kehityssuunnitelmien toteuttamisen huomioon ottamiseksi sellaisia kalastuskapasiteetin rajoituksia, jotka on mainittu tässä artiklassa, voidaan lisätä näissä kehityssuunnitelmissa määritetyissä rajoissa.
73 artikla
Miekkakalaa ja valkotonnikalaa pyytävien alusten kalastuskapasiteetin rajoittaminen
1. Miekkakalaa ja valkotonnikalaa pyytävien yhteisön alusten enimmäismäärä IOTC-alueella ja sitä vastaava kapasiteetti bruttovetoisuutena (GT) ilmaistuna ovat seuraavat:
Jäsenvaltio
Alusten enimmäismäärä
Kapasiteetti (GT)
Espanja
27
11 600
Ranska
25
1 940
Portugali
26
10 100
Yhdistynyt kuningaskunta
4
1 400
2. Sen estämättä, mitä 1 kohdassa säädetään, jäsenvaltiot voivat muuttaa alustensa lukumäärää pyydystyypeittäin, jos ne voivat osoittaa komissiolle, ettei alusten lukumäärän muutos pyydystyypeittäin johda kyseisten kalakantojen pyyntiponnistuksen lisääntymiseen.
3. Jäsenvaltioiden on varmistettava, että jos niiden laivastoon ehdotetaan kapasiteetin siirtoa, siirrettävät alukset kuuluvat IOTC:n alusrekisteriin tai muiden alueellisten tonnikalan kalastusjärjestöjen alusrekisteriin. Alueellisten kalastuksenhoitojärjestöjen laitonta, ilmoittamatonta ja sääntelemätöntä kalastusta harjoittavien alusten (IUU-alukset) luetteloon kirjattuja aluksia ei saa siirtää.
4. Edellä 1 kohdassa tarkoitetut yhteisön alukset saavat pyytää myös trooppisia tonnikaloja IOTC-alueella
5. IOTC:lle jätettyjen kehityssuunnitelmien toteuttamisen huomioon ottamiseksi sellaisia kalastuskapasiteetin rajoituksia, jotka on mainittu tässä artiklassa, voidaan lisätä näissä kehityssuunnitelmissa määritetyissä rajoissa.”
2 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä joulukuuta 2008.

Labels: 11
20
18
6